Thyland Idrætsefterskole har onsdag indgivet konkursbegæring. Konkursen kommer efter et økønomisk trængt år, men hurtigere end forstanderen havde forventet.

Thyland Idrætsefterskole har i dag indgivet en konkursbegæring. Alle elever er blevet sendt hjem, og en kurator har overtaget boet. Det skriver TV MIDTVEST. Forstander Flemming West er ked af, at efterskolen til sidst måtte dreje nøglen. - Det har jeg det rigtig skidt med. Det har alle - både medarbejdere og elever, siger Flemming West til TV MIDTVEST. Konkursen kommer efter et år, hvor efterskolen har haft svært ved at lokke flere elever til Thy. Indtil i dag gik der 24 elever på efterskolen. - Det har været et hårdt år, hvor vi har haft det rigtig svært i forhold til antallet af elever, siger forstanderen. Det kommer ikke som en overraskelse for Flemming West, at Thyland Idrætsefterskole måtte indgive en konkursbegæring, men at det skete i dag, var hurtigere end forventet. - På en måde kunne man godt forvente, at det kunne gå den her vej, men vi havde ikke forventet, at det skete så hurtigt. Det er vi meget kede af, slutter forstanderen. Der var 16 ansatte på efterskolen, der nu skal ud at finde nyt arbejde.